Li Jesús kixye ajwiꞌ:
—Anaqwan xik wiꞌchik we rikꞌin li kitaqlan chaq we.
Xrahoꞌ saꞌ eechꞌool xbꞌan li kꞌaꞌru xinye eere.
Abꞌanan laaꞌin xinye li xyaalal eere.
Qꞌaxal us choqꞌ eere naq tinxik xbꞌan naq wi inkꞌaꞌ ninxik,
inkꞌaꞌ taachaalq li Santil Musiqꞌej eerikꞌin.
Aꞌan li taatenqꞌaanq eere ut aꞌan li taakꞌojobꞌaanq re leechꞌool.
Naq tinxik,
laaꞌin tintaqla chaq li Santil Musiqꞌej eerikꞌin.
Naq taachaalq li Santil Musiqꞌej,
aꞌan tixkꞌutbꞌesi chiruhebꞌ li wankebꞌ saꞌ ruchichꞌochꞌ naq inkꞌaꞌ nekeꞌxtaw ru kꞌaꞌru li maak ut kꞌaꞌru li tiikilal chi moko nekeꞌxtaw ru li raqbꞌa aatin li tixbꞌaanu li Dios.
Inkꞌaꞌ nekeꞌxtaw ru kꞌaꞌru li maak xbꞌan naq inkꞌaꞌ nikineꞌxpaabꞌ.
Inkꞌaꞌ nekeꞌxtaw ru kꞌaꞌru li tiikilal.
Wi ta keꞌxtaw ru teꞌxnaw raj naq laaꞌin tiik inchꞌool.
Xbꞌan naq tiik inchꞌool,
tinxik rikꞌin li Dios ut inkꞌaꞌ chik teeril wu.
Inkꞌaꞌ nekeꞌxtaw ru kꞌaꞌru li raqbꞌa aatin.
Wi ta keꞌxtaw ru,
teꞌxnaw raj naq ak tenebꞌanbꞌil li raqbꞌa aatin saꞌ xbꞌeen laj tza li nataqlan saꞌ ruchichꞌochꞌ.
Toj wan raj nabꞌal chik li tinye eere,
abꞌanan inkꞌaꞌ teekuy rabꞌinkil anaqwan.
Abꞌanan naq taachaalq li Santil Musiqꞌej,
aꞌan tixkꞌut cheeru chixjunil li xyaalal.
Inkꞌaꞌ taaꞌaatinaq yal xjunes.
Tixye bꞌan eere chixjunil li kꞌaꞌru taarabꞌi rikꞌin li Dios ut tixchꞌolobꞌ cheeru li kꞌaꞌru taachaalq moqon.
Li Santil Musiqꞌej tixkꞌe inloqꞌal xbꞌan naq li kꞌaꞌru tinye re,
aꞌan ajwiꞌ li tixchꞌolobꞌ xyaalal cheeru.
Chixjunil li kꞌaꞌru wan re lin Yuwaꞌ,
we ajwiꞌ laaꞌin.
Joꞌkan naq xinye eere naq li kꞌaꞌru tinye eere,
aꞌan ajwiꞌ li tixkꞌutbꞌesi cheeru li Santil Musiqꞌej.
Chi seebꞌ inkꞌaꞌ chik teeril wu.
Abꞌanan moqon chik teeril wiꞌchik wu,
chan li Jesús.
Wankebꞌ li xtzolom yookebꞌ chixyebꞌal chi ribꞌilebꞌ ribꞌ:
—¿Kꞌaꞌru xyaalal naq xye qe naq taaxik rikꞌin li xyuwaꞌ?
¿Kꞌaꞌut naq xye qe naq chi seebꞌ inkꞌaꞌ chik taqil ru ut moqon chik taqil wiꞌchik ru?
¿Kꞌaꞌut naq xye chi joꞌkan?
Inkꞌaꞌ naqataw ru kꞌaꞌut naq kixye naq chi seebꞌ inkꞌaꞌ chik taqil ru,
chankebꞌ.
Li Jesús kixnaw naq keꞌraj xpatzꞌbꞌal re kꞌaꞌru xyaalal li yoo chixyebꞌal.
Joꞌkan naq kixye rehebꞌ:
—¿Ma yookex chixpatzꞌbꞌal cheeribꞌil eeribꞌ kꞌaꞌru xyaalal li xinye?
¿Ma inkꞌaꞌ xetaw ru naq xinye eere naq chi seebꞌ inkꞌaꞌ chik teeril wu ut moqon chik teeril wiꞌchik wu?
¿Ma aꞌan li teeraj xnawbꞌal?
Relik chi yaal ninye eere naq ebꞌ li inkꞌaꞌ nekeꞌpaabꞌan we taasahoqꞌ saꞌ xchꞌoolebꞌ naq tinkꞌul li raylal.
Laaꞌex taayotꞌeqꞌ eechꞌool ut texyaabꞌaq naq tinkꞌul chi joꞌkan.
Taarahoqꞌ saꞌ eechꞌool,
abꞌanan moqon taasahoqꞌ wiꞌchik saꞌ eechꞌool naq teeril wiꞌchik wu.
Junaq ixq yoꞌlaak re li xkꞌulaꞌal narekꞌa xrahil li xraylal.
Abꞌanan naq ak xyoꞌla li xkꞌulaꞌal,
nasach saꞌ xchꞌool li raylal li kixkꞌul ut nasahoꞌ saꞌ xchꞌool xbꞌan naq ak xyoꞌla li xkꞌulaꞌal.
Joꞌkan ajwiꞌ laaꞌex.
Anaqwan ra saꞌ eechꞌool.
Abꞌanan naq teeril wiꞌchik wu,
taasahoqꞌ saꞌ eechꞌool.
Ut maa ani taaꞌisiinq cheeru li xsahil eechꞌool.
Taawulaq xqꞌehil naq maakꞌaꞌ chik teetzꞌaama we laaꞌin.
Chiru bꞌan chik lin Yuwaꞌ textzꞌaamaanq.
Relik chi yaal tinye eere naq chixjunil li teetzꞌaama chiru lin Yuwaꞌ saꞌ inkꞌabꞌaꞌ laaꞌin,
aꞌan tixkꞌe eere.
Chalen anaqwan toj maakꞌaꞌ neketzꞌaama saꞌ inkꞌabꞌaꞌ.
Chextzꞌaamaanq ut taakꞌeheqꞌ eere re naq qꞌaxal wiꞌchik taasahoqꞌ saꞌ eechꞌool,
chan li Jesús.
Chixjunil li kꞌaꞌaq re ru aꞌin xinye eere saꞌ jaljookil ru aatin.
Abꞌanan taawulaq xqꞌehil naq inkꞌaꞌ chik tinye eere chi jaljo ru.
Tinye bꞌan eere chi tzꞌaqal rikꞌin aatin inkꞌaꞌ chꞌaꞌaj xtawbꞌal ru ut tinchꞌolobꞌ cheeru li xyaalal chirix lin Yuwaꞌ.
Naq taawulaq xqꞌehil laaꞌex chik textzꞌaamaanq chiru li Yuwaꞌbꞌej saꞌ inkꞌabꞌaꞌ laaꞌin.
Inkꞌaꞌ chik tento naq laaꞌin tintzꞌaamaanq chiru li Yuwaꞌbꞌej cheerix laaꞌex.
Lin Yuwaꞌ nekexra laaꞌex xbꞌan naq laaꞌex nikineera laaꞌin ut xbꞌan naq xepaabꞌ naq rikꞌin li Dios xinchal chaq.
Laaꞌin rikꞌin lin Yuwaꞌ xinchal chaq.
Ut anaqwan tinkanabꞌ li ruchichꞌochꞌ ut tinxik wiꞌchik rikꞌin lin Yuwaꞌ,
chan li Jesús.
Ut ebꞌ li xtzolom keꞌxye re:
—Anaqwan yookat chi aatinak rikꞌin aatin inkꞌaꞌ chꞌaꞌaj xtawbꞌal ru.
Inkꞌaꞌ chik xaye qe rikꞌin jaljookil ru aatin.
Anaqwan naqakꞌe retal naq laaꞌat nakanaw chixjunil li kꞌaꞌaq re ru.
Moko toj ta taayeheqꞌ aawe.
Joꞌkan naq naqapaabꞌ naq laaꞌat rikꞌin li Dios xatchal chaq,
chankebꞌ.
Li Jesús kixye rehebꞌ:
—¿Ma yaal naq nikineepaabꞌ anaqwan?
Xwulak xqꞌehil,
ut anaqwan ajwiꞌ,
naq taachaꞌchaꞌiiq eeru cheejunilex.
Ak xbꞌe xbꞌe li junjuunq tixchap ut tineekanabꞌ injunes.
Abꞌanan moko injunes ta xbꞌan naq lin Yuwaꞌ waanq wikꞌin.
Xinye eere li kꞌaꞌaq re ru aꞌin re naq texwaanq wikꞌin ut taawaanq eerikꞌin li tuqtuukilal.
Saꞌ li ruchichꞌochꞌ teekꞌul li raylal.
Abꞌanan kawubꞌresihomaq leechꞌool xbꞌan naq laaꞌin ak xinnumta saꞌ xbꞌeen li nataqlan saꞌ ruchichꞌochꞌ,
chan li Jesús rehebꞌ li xtzolom.